**Convocatòria de premsa, dimecres 13 d’abril a les 12 h a Prat Espais**

**L’alcalde valorarà els dos primers anys de funcionament del SIPER, el servei del Prat per prevenir els desnonaments**

**Amb la contribució del SIPER, s’ha pogut evitar l’execució de 47 ordres de desnonament al Prat, el 42% del total de les dictades pels jutjats del municipi entre 2020 i 2021. Ho explicarà demà l’alcalde del Prat, Lluís Mijoler, acompanyat per Alba Bou, com a tinent d’alcaldia d’Habitatge.**

L’alcalde del Prat, Lluís Mijoler, valorarà demà, dimecres 13 d’abril, els dos primers anys de funcionament del Servei d’Intervenció i Prevenció de l’Exclusió Residencial (SIPER), que es va posar en marxa l’any 2020 per tal d’intensificar la tasca per prevenir i evitar els desnonaments a la ciutat. El servei està gestionat per l’empresa municipal Prat Espais, on l’alcalde atendrà demà als mitjans de comunicació interessats a les 12 h. L’acompanyarà Alba Bou, com a tinent d’alcaldia d’Habitatge.

Mijoler valorarà les conclusions de la memòria d’activitats del servei corresponent als anys 2020 i 2021, que han coincidint amb l’impacte socioeconòmic de la pandèmia, també pel que fa a la garantia del dret a l’habitatge. Una de les principals dades recollides per la memòria és que, amb la contribució del SIPER, s’ha pogut evitar l’execució de 47 ordres de desnonament al Prat, el 42% del total de les dictades pels jutjats del municipi durant aquest període.

Per evitar i prevenir desnonaments, el SIPER realitza una tasca de suport i assessorament, per exemple per a la sol·licitud de suspensions o pròrrogues dels desnonaments; o per facilitar l’accés a ajuts d’urgència per cobrir els deutes d’habitatge. El SIPER fa alhora d’intermediari entre les persones inquilines i propietàries, per tal de propiciar que ambdues parts puguin arribar a acords que evitin els desnonaments, a més d’estar en contacte permanent amb els jutjats del Prat. També col·labora amb la Mesa i la Comissió d’emergències de l’Ajuntament del Prat, a l’hora de cercar alternatives habitacionals a les persones que han perdut la seva llar, quan el desnonament no es pot evitar.

|  |
| --- |
| **CONVOCATÒRIA ALS MITJANS DE COMUNICACIÓ** |
| **ACTE:** | Valoració dels dos primers anys de funcionament del SIPER (Servei d’Intervenció i Prevenció de l’Exclusió Residencial) |
| **DIA:** | Dimecres, 13 d’abril  |
| **HORA:** | 12 h  |
| **LLOC:** | Prat Espais (Avinguda de l’Onze de Setembre, 82-84). |
|  |  |